Fit-3 ta' Mejju 2016, l-Unjoni Ewropea u r-Renju tan-Norveġja ffirmaw ftehim li jistabbilixxi mekkaniżmu finanzjarju ġdid Norveġiż għall-perjodu 2014-2021. In-Norveġja tintrabat li għal perjodu ta' seba' snin tikkontribwixxi għat-tnaqqis tad-differenzi ekonomiċi u soċjali fiż-Żona Ekonomika Ewropea,u għat-tisħiħ tar-relazzjonijiet tagħha mal-istati benefiċjarji. B'dan il-ftehim, għandhom isiru disponibbli min-Norveġja kontribuzzjonijiet finanzjarji fis-setturi prijoritarji li ġejjin: (a) innovazzjoni, riċerka, edukazzjoni u kompetittività; (b) inklużjoni soċjali, impjieg taż-żgħażagħ u tnaqqis tal-faqar; (c) ambjent, enerġija, tibdil fil-klima u ekonomija b'użu baxx ta' karbonju; (d) kultura, soċjetà ċivili, governanza tajba, drittijiet u libertajiet fundamentali; u (e) ġustizzja u affarijiet interni. Il-ftehim għandu jiġi applikat proviżorjament mid-data stipulata fl-artikoli tiegħu, sakemm jitlestew il-proċeduri rilevanti biex jiġi ratifikat jew konkluż u jidħol fis-seħħ.